Syksy Räsänen

Syksy Räsänen (alk. Jukka Räsänen, s. 22. marraskuuta 1973 Helsinki) on suomalainen kosmologi ja kansalaisaktivisti, joka toimii teoreettisen fysiikan lehtorina Helsingin yliopistossa. Hänet kutsuttiin lehtoriksi vuonna 2010, kun teoreettisen fysiikan professori Kari Enqvist nimitettiin akatemiaprofessoriksi. Räsänen on tullut tunnetuksi myös kansantajuisista kosmologiaa käsittelevistä blogikirjoituksistaan ja kolumneistaan.

Ura 
Räsänen opiskeli teoreettista fysiikkaa Helsingin yliopistossa 1990-luvulla ja väitteli tohtoriksi 2002. Tämän jälkeen hän vietti kahdeksan vuotta ulkomaisissa yliopistoissa ja tutkimuslaitoksissa. Räsänen toimi tutkijana Oxfordin yliopistossa 2002–2005, Euroopan hiukkasfysiikan tutkimuskeskus CERN:ssä 2005–2007, Geneven yliopistossa 2007–2009 sekä sen jälkeen vierailevana tutkijana muun muassa Annecyn LAPTH-tutkimuslaitoksessa Ranskassa, jonka jälkeen hän palasi lehtoriksi Helsingin yliopistoon.

Räsänen kirjoittaa blogia Tähtitieteellisen yhdistyksen Ursan kotisivuille sekä toimii Helsingin Sanomien tiedesivujen kolumnistina. Toukokuuhun 2013 saakka Räsänen kirjoitti Maailmankaikkeutta etsimässä -nimistä blogia Tiede-lehden verkkosivuille, mutta lopetti sen pitämisen kyllästyttyään lehden julkaisemiin Marko Hamilon kirjoituksiin, joita Räsänen piti näennäisesti skepsismiä edustavina ja oikeistopopulistisina. Räsäsen mukaan hänen faktoihin pohjautuvat blogitekstinsä voivat harhauttaa ihmiset luulemaan, että myös Hamilon poliittisia näkemyksiä esittelevät kirjoitukset olisivat tiedettä.

Maailmankaikkeuden kiihtyvää laajenemista koskeva teoria 
Räsänen on tunnettu maailmankaikkeuden kiihtyvää laajenemista koskevasta tutkimuksestaan. Hän oli 2000-luvun alussa maailman ensimmäisiä tutkijoita, joka ryhtyi etsimään kiihtyvän laajenemisen syytä maailmankaikkeuden keskelle muodostuneista tyhjemmistä alueista eli niin sanotuista onkaloista. Räsäsen mukaan laajeneminen on onkaloissa nopeampaa kuin galaksijoukkojen läheisyydessä ja näiden tyhjien onkaloiden kasvu saa maailmankaikkeuden keskimääräisen laajenemisen kiihtymään. Tämä selittäisi kiihtyvän laajenemisen ilman oletetun pimeän energian olemassaoloa. Räsäsen valtavirrasta poikkeavaa teoriaa ovat esitelleet muun muassa amerikkalaiset tiedelehdet New Scientist ja Scientific American. Hän esitteli oman mallinsa ensimmäistä kertaa julkisuudessa keväällä 2007.

Kansalaisaktivismi 
Räsänen on aktiivisesti mukana muun muassa palestiinalaisten oikeuksia ajavan ICAHD-järjestön toiminnassa. Hän on osallistunut Suomessa useisiin mielenosoituksiin, Räsänen oli esimerkiksi heinäkuussa 2014 puhumassa Eduskuntatalon edessä järjestetyssä mielenosoituksessa, joka vastusti Israelin tekemää Gazan hyökkäystä. Lisäksi hän on osallistunut Palestiinassa Israelin joukkojen tuhoamien asuintalojen jälleenrakennukseen. Räsänen on myös kertonut lahjoittavansa lähes puolet vuosituloistaan erilaisille järjestöille, kuten Electronic Intifadalle ja Wikileaksille.

Räsänen on Amnesty Internationalin Suomen osaston johtokunnan jäsen.
Elokuussa 2022 julkaistu Amnestyn raportti syytti Ukrainan armeijaa joukkojen sijoittamisesta siviilialueille, mukaan lukien kouluihin, mikä vaarantaa siviilit. Ukraina ja useat läntiset tiedotusvälineet syyttivät Amnestyä venäjänmieliseksi ja "Putinin propagandisteiksi".
Räsänen sanoi Itä-Ukrainassa käydyn 2014–2022 sisällissotaa. Ulkopoliittisen instituutin johtajan Mika Aaltolan termin käyttö on Venäjän propagandan toistamista.

Valtakunnansyyttäjän kunnianloukkausyyte 

Räsäsen on ollut myös syytettynä törkeästä kunnianloukkauksesta ja törkeästä yksityiselämää koskevan tiedon levittämisestä. Syyte oli valtakunnansyyttäjän avaama, syyttäjän jätettyä aiemmin syytteet nostamatta. Taustalla oli yhdysvaltalaisen astrofyysikko Christian Ottin palkkaaminen Turun yliopistoon alkuvuonna 2018 ja sen peruminen vajaan viikon sisällä painostuksen vuoksi. Ott oli jättänyt tehtävänsä Kalifornian teknillisestä yliopistossa Caltechissa vuonna 2016, kun hänen oli katsottu syyllistyneen "sukupuoleen perustuvaan häirintään" kahta naispuolista opiskelijaa kohtaan. Räsänen ja toinen syytetty olivat levittäneet valheellista tietoa että Ott olisi syyllistynyt seksuaaliseen ahdisteluun tai seksuaaliseen häirintään, vaikka tällaisesta ei ollut tapahtunut, eikä Ottia ole koskaan syytetty tai tuomittu rikoksesta. Syyttäjän mukaan Räsäsen ja toisen syytetyn toiminnalla aiheutettiin se, että Turun yliopisto purki Ottin työsuhteen. Väitteitä oli levitetty sosiaalisessa mediassa ja lehdistötiedotteessa. Varsinais-Suomen käräjäoikeus oli määrännyt Turun yliopiston korvaaman Ottille 20 kuukauden palkkaa vastaavan summan. Räsäsen syyte hylättiin oikeudenkäynnissä marraskuussa 2022.

Muuta 
Räsänen on käsikirjoittanut Tanssiteatteri Hurjaruuthissa marraskuussa 2013 ensi-iltaan tulleen Talvisirkus Kosmos -nimisen esityksen yhdessä sveitsiläisen Daviden Giovanzanan kanssa. Hän on myös kertonut kirjoittavansa lastenkirjaa.

Teokset 
Topics in Brane Cosmology (2002)
Israelin apartheid (2017)

Lähteet

Aiheesta muualla 

Syksy Räsäsen Kosmokseen kirjoitettua -blogi Tähtitieteellinen yhdistys Ursa
Syksy Räsäsen väitöskirja Topics in Brane Cosmology digitaalisessa muodossa  Helsingin yliopisto
Räsänen Ylen Puoli seitsemän -ohjelmassa 2.4.2019

Kosmologit
Suomalaiset fyysikot
Helsingin yliopiston lehtorit ja opettajat
Suomalaiset kansalaisaktivistit
Vuonna 1973 syntyneet
Elävät henkilöt